Matovič, Igor, podpredseda vlády a minister financií SR (2022-05-24):
Rišo Vašečka sa tam hore nejako usmieva. Ja som išiel do tohoto záverečného slova s tým, že bude to pár minút, ale... a počul som, že čakáme ešte na statočných bojovníkov, lebo treba zoradiť šíky, ideme do finálneho zápasu. Zvládli sme tu viacero bitiek, tri či štyri sme vyhrali, tá prorodinná časť Národnej rady, a treba aj tú rozhodujúcu bitku vyhrať, lebo bez toho rozhodujúceho hlasovania by sme nakoniec pomoc rodinám s nezaopatrenými deťmi nedoručili. Takže odpustite mi, že možno budem trošku dlhšie, ako som plánoval, ale určite to nebudú hodiny, ale dostanem v správnej chvíli signál, že tí ľudia, ktorí tu majú byť zoradení v šíkoch, bojovníci sú tu, tak vtedy už budem sa snažiť končiť. Takže robím to iba preto, lebo keď bojovali celý čas, nechcel by som, aby boli vykázaní nakoniec medzi tými, ktorí sa na rodiny vykašľali. Najprv sa patrí a postavím to opačne, najprv sa patrí poďakovať. Naozaj ďakujem každému jednému v tejto sále, ktorí už počas tých štyroch kľúčových hlasovaní ukázali, že nič nie je viac jako rodina. A nie vlastná, lebo my tu nehlasujeme o vlastných rodinách, ale nič nie je viac jako rodina, o ktorej tu mnohí tvrdia, že je základná bunka tejto spoločnosti. My sme tu na ústavu všetci hlasovali aj ja spolu s vami, alebo prisahali na ústavu, ktorá hovorí o tom, že Slovensko je sociálny a prorodinný štát. Len tí skorumpovaní zlodeji, ktorí tu dvanásť rokov vládli, myslím Fica a Pellegriniho a ich bandu, akosi na to zabudli. Oni si vysvetlili, že prorodinné je nahonobiť zo spoločného a dať si do vlastných trezorov, tie zlaté tehly u Kičuru a spol. Oni si vysvetlili, že sociálne je cítiť so zbohatlíkmi a na rodiny zvysoka kašľať. A tak to aj dopadlo. Za osem rokov zvýšili rodinné prídavky o euro 85, nie v priemere, o euro 85 za osem rokov dokopy. Hanba nekonečná, ale zlaté tehly v Kičurovom trezore, priateľa, u priateľa Roberta Fica a Petra Pellegriniho, pribúdali. A nielen v tom, samozrejme, rozkrádali jak po nebohom miliardy, miliardy, miliardy eur. Miliardy eur, ktoré patrili rodinám s deťmi, a oni takto „budovali“ sociálny štát alebo Slovensko ako prorodinnú krajinu. Doslova zdierali rodiny, urobili z nich lúzrov Európy, kde dnes rodiny sú najviac ohrozené chudobou v porovnaní s rodinami bez detí v rámci celej Európskej únie. Toto je výsledok budovania sociálneho štátu Robertom Ficom a Petrom Pellegrinim. Odovzdali Slovensko do rúk mafie, bez najmenších problémov nechali bossa nitrianskej mafie, aby rozhodoval o tom, kto bude viesť Policajný zbor, kto bude vyšetrovať, kto bude vyšetrovaný. Nechali svoju štátnu tajomníčku, ich poslankyňu, kolegyňu na ministerstve spravodlivosti, aby rozhodovala o spravodlivosti na základe toho, kto jej dal krajšiu kabelku, a zároveň bohapusto, bez žiadnych zábran rozkrádali naše spoločné a čo mňa najviac mrzí a verím, že každého jedného, ktorý tu bojuje za rodiny v tých predošlých hlasovaniach, že to, čo kradli, na to doplácali tie rodiny s deťmi, lebo to, čo oni ukradli, patrilo rodinám, ale keďže oni si povedali, že oni sú viac jako tie rodiny, tak obohacovali samých seba a rodiny nechali strádať. Euro 85 za osem rokov je strašná hanba. To, čo ideme my urobiť teraz, by Ficovi trvalo s Pellegrinim 104 rokov. To, čo ideme urobiť pri daňovom bonuse, by Ficovi s Pellegrinim trvalo 364 rokov, lebo tam zvyšovali daňový bonus v priemere o 21 centov. Počujete dobre, 104 rokov by zvyšovali na túto úroveň, čo ideme urobiť my, rodinné prídavky, 364 rokov daňový bonus. V priemere 200 rokov a niečo, povedzme že 200. Jediný tvor na svete sa dožíva 200 rokov, to sú tie korytnačky, tie dobre veľké na Galapágach. My by sme museli sa dožiť alebo tie deti by sa museli dožiť 200 rokov jak korytnačky, aby sa konečne dožili pri Ficovi a Pellegrinim, pri týchto dvoch skorumpovaných zlodejoch, aby sa konečne dožili takej pomoci, ktorú my teraz tým rodinám a tým deťom ideme dať dnes jedným hlasovaním. Takto sa to robí, do psej matere, keď použijem teda výrazy, ktoré vy používate. Takto sa buduje sociálny štát, takto sa robí zo Slovenska prorodinná krajina, ktorá je priateľská, ústretová voči rodinám, lebo jednoducho zlodejom sme klepli po prstoch, nekradneme a peniaze, ktoré spoločne ako koalícia ušetríme, vieme dať a doručiť rodinám. U nás nenájdete trezory plné zlatých tehál, my chceme, aby síce v malom, ale mali tie zlaté symbolické tehličky slovenské rodiny u seba doma. A bez ohľadu na to, či volili nás, či volili SaS-ku, či volili SME RODINA, alebo Za ĽUDÍ, či volili ŽIVOT – Národnú stranu, či volili ĽSNS, Republiku, SMER a kýho ďasa, ešte tu máme koho? HLAS a ešte pár nezávislých, nám na tom nezáleží, koho tie rodiny volili a koho voliť budú. Nám iba záleží na tom, aby sme ukázali ako krajina, že sme schopní tých základov prorodinnej politiky, a to je to, že ustelieme rodinám tak, aby sa cítili bezpečne. To, čo vy ste na bilbordoch sľubovali, že ste sľubovali, že ľudia si zaslúžia istoty, my týmto hlasovaním, ktoré bude možno za desať, pätnásť, dvadsať minút, my ukážeme, že tie istoty sme ľuďom doručili. Kto viac si potrebuje, duplom v takejto dobe rozbúreného mora, v čase krízy, kto viac si zaslúži tú istotou ako matka, osamelá matka s deťmi, nezaopatrenými deťmi, ktorá nevie z čoho asi tak plus-mínus vyžiť. Áno, ona robí za minimálnu mzdu, ale z tej minimálnej mzdy jej zostane 526 eur v čistom. Plus tú almužnu, čo vy ste jej dali, daňové bonusy a rodinné prídavky, dokopy, keď sú to deti na základnej škole, nech to je, nech má príjem 680 eur. Ak býva v prenájme v dvojizbovom byte, tak len za ten byt zaplatí päťstovku s energiami a to je rada. Zostáva jej 180 eur pre troch ľudí na celý mesiac, 3 eurá na deň, pardon, 6 eur na deň, 2 eurá na osobu, na všetko ostatné. Na jedlo, na šaty, na dopravu, na knižky, na krúžky, na zmrzlinu? Dávam si otáznik. Môže si takáto rodina dovoliť ísť na zmrzlinu? Môže si dovoliť ísť na krúžok alebo dať to dieťa? Nemôže. A toto je výsledok, páni zo SMER-u a z HLAS-u, kde ste teraz zašití? Kde sa skrývate? Toto hlasovanie bude, áno, zrkadlo pre vás. Toto bude vizitka z vášho budovania sociálneho, prorodinného štátu. Toto bude vizitka za vaše rozkrádačky, lebo presne preto bojujete proti tomu, aby tento zákon prešiel, lebo viete, že potom tí ľudia reálne uvidia, že kto sľuboval a kto tú pomoc doručil. A ja som hrdý a budem hrdý, dokedy nezomriem, na to, že k tej prorodinnej časti našej koalície sa pridali ľudia, ktorí mohli na nás kašlať, mohli hrať tu tie vaše trápne hry o tom, že tuto idete pomáhať Matovičovi, a to nemôžme, lebo to idete pomáhať koalícii, vláde a takto vlastne nepoložíme tú vládu a my musíme hlasovať proti tomuto návrhu, lebo však vlastne najvyšší záujem je položiť vládu. Hlupáci, prepáčte, hlupáci ste trapní! Toto sú argumenty? Bojíte sa iba toho zrkadla, že po prijatí tohto návrhu ľudia budú vidieť, čo je prorodinný štát a že tento štát má na to, aby sme dali 200 eur na dieťa, nie vašich trápnych 5,50. Nie vašich trápnych 21 centov pridať na daňovom bonuse ročne. Nie vašich trápnych 23 centov pridávať na rodinných prídavkoch. Sám si to pamätám, ako tu som pobehoval s transparentom, že koľko ste teda pridali na rodinných prídavkoch, koľko ste pridali sirotám vtedy, keď ste si bez hanby pred voľbami pridali tisíc eur v čistom. Toto bol váš štát, ktorý ste chceli mať, a ja som veľmi rád, že sme urobili všetko pre to, aby vám ako domček z karát padol. Dnes kľúčový svedok, kľúčový človek, ktorý vám udržiaval beztrestnosť a vašich ľudí, dnes dostal finálne, definitívne od Najvyššieho súdu osem rokov. Osem rokov natvrdo a pôjdu tam ďalší, rad-radom pekne, lebo svedčia jeden voči druhému, desiatky ľudí o tom, ako ste okrádali rodiny. Lebo nakoniec len o tom to bolo. Nie je dôležité, čo ste si, koľko nafutrovali, ale kto na to doplatil a doplácali na to tie rodiny s deťmi, z ktorých ste urobili lúzrov Európy. A som hrdý na každého jedného, môžte hovoriť koľkokoľvekkrát, že fašisti a podobne. Nie, tu sa teraz delia ľudia v tejto sále na ľudí, ktorým tu niečo bije a ktorí tu majú kamene. (Rečník sa pobúchal po hrudi.) Pre ktorých rodina niečo znamená a pre ktorých rodina nie je hodnotou. A potom na ľudí, ktorí tu bohapusto hovoria, že najvyššia teraz priorita je pomstiť sa Matovičovi a položiť vládu a kašlať na rodiny znova. A viete, prečo som rád, že ten zákon prejde? Lebo ochránime tú 1,2, 1,3 miliardy eur, ochránime u tých rodín, lebo nech by, ak by sa chyba stala, pevne verím, že v koalícii aj možno s ľuďmi, ktorí sú nezávislí poslanci v tejto sále, urobíme všetko pre to, aby sa chyba nestala, aby ste sa znova nedostali k moci. Ale ak by ste sa vy, skorumpovaní zlodeji, niekedy dostali späť k moci, jedno je isté, že tým rodinám to už nezoberiete. Bude to bezpečne skryté u tých rodín a verím, že mnohí z vás, ktorí voči tomu bojujete, voči pomoci rodinám, tak práve možno aj preto, lebo kalkulujete s tým a dobre viete, že keď raz zaparkujeme 1,2 miliardy eur ročne z peňaženiek rodín, v peňaženkách rodín, tak že zrejme toto už neukradnete. Lebo jednoducho takú odvahu už nebudete mať, aby ste zobrali tým rodinám to, čo im dnešným hlasovaním definitívne dáme. Keď som povedal slovíčko definitívne, áno, priznávam, mám obavy. Obávam sa, že dnes možno viacerí si povieme, že dobrá vec sa podarila, ale ešte nás pár mesiacov zápasov čaká. Áno, očakávam zlomyseľnosť od, najmä od ministerky spravodlivosti, v úvodzovkách a sprepytujem, ktorá už na vystúpeniach počas predkladania tohto zákona vo vláde čítala liebesbriefy, o ktorých som jednoznačne, som z toho videl, že chystá sa na spor na Ústavnom súde a vie, že Ústavný súd si vypýta nahrávku z vlády, ona bude dokazovať, oni tam boli upozornení, viete, ja som im to naozaj fundovane vysvetlila, že o čo sa jedná a že vlastne by sme nemali ísť v skrátenom legislatívnom konaní. Táto chladnokrvnosť, takéto puritánstvo právnické, ktoré vôbec nepozerá na tie rodiny v núdzi, ktorý pozerá na to, iba na nejakú literu zákona, dovysvetlí si tam aj to, čo tam nie je. Ale zároveň vôbec nepozerá na to, že koľkokrát tu ona predkladala skrátené legislatívne konania bez ohľadu na nejaký právny puritanizmus. Táto falošnosť, sa obávam, že bude robiť ešte všetko pre to, aby zahatala pomoc rodinám. Obávam sa, že aj pani prezidentka bude robiť nadprácu v tejto veci a môže ten návrh skončiť aj na Ústavnom súde, môže ho aj vetovať. A z tohto miesta ju chcem za tie rodiny prosiť, nech to nerobí. Viem, že keď to urobí, bude tam 90 % pomsty voči Matovičovi, ale v skutočnosti budú na to doplácať tie rodiny s deťmi. Takže z tohto miesta vás, pani prezidentka, chcem vyzvať k tomu, aby ste hájili verejný záujem, aby ste hájili záujem rodín, aby ste sa nesnažili zahatať pomoc, ktorá má byť doručená rodinám, lebo rodiny úplne oprávnene na našu pomoc čakajú. (Potlesk.) Nedokončil som to a chcem to povedať. A je mi, ešte raz, ukradnuté, koľkokrát ma za to budú progresívne médiá lynčovať a budú písať titulky, ako dnes som si tam od nejakého blázna z Denníka N prečítal v newsfiltri, že kotlebovci podporujú, aby ste teda, poviem to aj vám, aby ste o tom teda vedeli, kotlebovci podporujú prorodinný balíček Matoviča preto, lebo on im sľúbil, že im vybaví prístup do diskusných relácií. No idiot, on si hovorí, že je komentátor a takíto ľudia odo mňa chcú, aby som si ich vážil. No hlboko nimi pohŕdam. Lebo komentátor, novinár, redaktor má hľadať pravdu. Nie ju vytvárať a domýšľať si ju. (Potlesk.) A znova som to nedokončil a chcem to povedať, možno aj niektorých poslancov u nás s tým prekvapím. U nás je to povinná jazda, tá prorodinná časť koalície, že ideme a bojujeme za rodiny, lebo to sme ľuďom sľúbili. Sľúbili sme, že porazíme zlo vo voľbách, sľúbili sme, že nebudeme kradnúť a to, čo ušetríme, dáme rodinám. Plníme presne do bodky to, čo sme ľuďom sľúbili. Ale naozaj som hrdý na to, že sa pridali k nám ľudia, áno, aj z ĽSNS a že sa k nám pridali ľudia zo strany ŽIVOT – národná strana. Nemuseli to urobiť. Mohli nás hodiť cez palubu, mohli hodiť takto aj tie rodiny cez palubu, ale som na to hrdý, že tu sa teraz ukázalo, že kto naozaj za koho kope. Ak symbolicky dnes by sme si obliekli tričká, boli by tu iba dve farby. Aj po tom hlasovaní tu budú dve farby. Ľudia, ktorí sú za rodiny, ktorí chcú pomáhať rodinám, a ľudia, ktorí sú proti rodinám a pre ktorých tá rodina nemá žiadnu hodnotu. Mrzí ma, ale som veľmi rád zároveň, že tá fašistická strana, lebo toto sú pre mňa naozajstní fašisti, z Republiky, že tí tu robia mopslíkov Ficovi. Fico povie nepodporíme, tak oni nepodporia. A vymýšľajú si, bojujú, trápne argumenty, vymýšľajú si fakty o 9-miliónovom nejakom IT systéme, IT či softvéri, aplikácii. Akože hrubý výmysel, nikde to nenájdete. Nenájdete to v dôvodovej správe, nenájdete to v zákone ani na vláde, ani v parlamente, lebo tam bola zmena. Nič, ani zmienka. Ale budú tu omieľať donekonečna, bohužiaľ, preto, lebo prišiel sem Richard Sulík a na tomto mieste hovoril o 9-miliónovom IT systéme. Bez hanby to tu opakoval, hoci deň predtým na vláde som povedal, Rišo, prepáč, je to kravina, nie je to tam, zle čítaš. To je materiálno-technické zabezpečenie. Nie je to IT systém. Vyslovene napísané, že na IT systém na finančnej správe bude treba 0,876, približne, nejaké takéto číslo. Čiže 870-tisíc. Ale on bez hanby, napriek tomu, že bol upozornený na vláde, sem príde pred poslancov šíriť tú blbosť. Samozrejme, blázni si to odkopírujú a šíria to ďalej, lebo však oni robia politiku pre svoje videjká, pre svoje facebooky, pre svoje YouTuby. Kašlú na rodiny, kašlú na tie deti v núdzi, ale majú ich plné papule a mňa to mrzí. Ale som rád tejto deliacej čiare v tejto sále a prepáčte mi tú tvrdosť, lebo tu treba byť tvrdý. Ľudia nás zvolili preto, aby sme hájili ich záujmy. Ak by sme hájili ich záujmy, dnes bude hlasovať 150 ľudí za tento návrh. Ale tu si niekto povedal, že jeho vlastný záujem je viac. Akýkoľvek ten jeho vlastný záujem je, či je politický, alebo že robím mopslíka Ficovi, akýkoľvek, ale konajú vyslovene proti verejnému záujmu a konajú vyslovene proti záujmu rodín. Čo si neodpustím z rozpravy, keď teda môžem takto na záver, hoci spravodajca by mal asi hodnotiť rozpravu, neodpustím si spomenúť zážitok, ktorý som tu mal v piatok pri vystúpení Richarda Sulíka. Je to môj koaličný partner a všetci by asi odo mňa očakávali, dobre, budem držať hubu a krok, nebudem ho spomínať. Avšak to, čo tu predviedol v piatok, kedy tu na tomto mieste sa prihovoril poslancom, hoci vás tu bolo omnoho menej, ako vás je tu teraz, a teraz si dovolím parafrázovať v duchu takom, že, prosím vás pekne, poslanci, čo vy z toho budete mať, že zahlasujete za ten Matovičov balíček pre rodiny? Viete, čo vy z toho budete mať? Vy z toho budete mať vyššie platy, prosím vás, nerobte to, vy budete mať nižšie platy, keď podporíte ten balíček, lebo ja som, ja, Richard Sulík veľký, som prijal návrh alebo svojho času som prijal takú zmenu zákona, že keď bude vyšší deficit, budete mať nižšie platy. Tak, poslanci, prosím vás, uvedomte si, že vy keď tento balík pre rodiny podporíte, vy na to doplatíte, lebo budete mať nižšie platy. Priznám sa, pre mňa to je najhorší zážitok v politike, aký som kedy za 13 alebo neviem koľko rokov v politike som, aký som zažil v tejto sále. Ešte som nezažil ani jedného politika, ktorý by tu vyzýval poslancov, aby hlasovali podľa toho, aký budú mať vlastný majetkový prospech. Ešte som duplom nezažil žiadneho ministra, aby k tomu vyzýval a už duplom nie lídra koaličnej strany. Myslím si, že je to mimoriadna hanba, nabádať poslancov, aby hlasovali proti rodinám preto, lebo možno oni budú mať v peňaženke o 5,50 menej. Je to hanba, je to doslova podlosť, za čo sa ospravedlňujem všetkým ľuďom, ktorí to počuli. A chcem povedať, určite o tej časti ľudí, ktorí podporia tento návrh zákona, si, prosím vás, nemyslite, že tí ľudia hlasujú podľa toho, že aký budú mať vlastný majetkový prospech. Sledujeme verejný záujem, sledujeme záujem rodín, záujem rodín s deťmi. Podľa papiera, ktorý ste mali dnes na stole, čo zverejnila Rada pre rozpočtovú zodpovednosť, zároveň vieme, že pravda je presný opak voči tomu, čo strana SaS a Richard Sulík tu verejne tvrdili, že ideme brať chudobným a ideme pridávať bohatým. Jednoducho máme to pekne na grafe zobrazené. Nemáme sa za čo hanbiť, ideme urobiť doslova míľový skok Slovenska z krajiny, ktorá trestá rodiny, kde rodiny sú lúzri, do krajiny, ktorá, v ktorej rodiny s deťmi stoja na piedestále. Ideme z krajiny, ktorá je doslova protirodinná, jedným hlasovaním urobiť krajinu, ktorá bude medzi lídrami prorodinnej politiky v rámci Európy. Pozývam vás k tomu, aby sme prípadné chyby, ktoré sa môžu vyskytnúť, spoločne odstraňovali. Pozývam vás k tomu, aby sme spoločne hľadali riešenia, áno, ako pomôcť samosprávam, ktoré niektoré môžu zostať dýchavičné potom, lebo teda áno, vstupujeme im v daňovom, daňovým bonusom trošku do ich rozpočtovania na budúci rok. Zároveň ale, zároveň tiež teda platí, že nie je pravda to, čo tu o nás šírili alebo čo naďalej šíria, že ľudia budú, alebo samosprávy budú mať menej peňazí po prijatí tohto balíka, ako majú dnes. Nie, napriek prijatiu tohto balíka extrémnej pomoci rodinám samosprávy v tomto roku budú mať viac aj v tom ďalšom, aj v tom ďalšom. Ale platí môj verejný prísľub, pomôžeme každej samospráve, ktorá by sa mala dostať do problémov kvôli nejakému extrémnemu nárastu cien energií. A jedným dychom dodávam, ale poďme sa naozaj baviť o efektivite. Poďme porovnávať samosprávy navzájom medzi sebou, koľko ktorá samospráva míňa na vlastnú obživu, na vlastnú byrokraciu. Poviem znova ten príklad, lebo som ho párkrát už povedal. Najlepšie krajské mesto míňa na vlastnú byrokraciu 107 euro ročne na obyvateľa a Bratislava míňa 404 eur na vlastnú byrokraciu na obyvateľa. Áno, máme tu luxus, máme dvojstupňovú samosprávu. Máme magistrát, máme mestské časti. Ale ja sa pýtam, či teda tí ľudia to naozaj majú platiť. Rozdiel medzi 404 a 107 je 300 eur na obyvateľa, pri počte obyvateľov v Bratislave je to viac ako 120, 130 miliónov eur. Len tak vyhodených, lebo chceme tu mať primátora a chceme mať magistrát navyše voči mestským častiam. Alebo opačne, namiesto teda jedného primátora, jako je v krajských mestách, tak musíme mať ešte aj do aleluje mestských častí. Okej, je to rozhodnutie možno Bratislavčanov, ale treba sa pravde pozrieť to očí. Tu je neefektivita, vyhodených viac ako 100 miliónov eur ročne len na navyše byrokraciu kvôli tomu, že chceme mať poradné tímy, chceme mať 26 ľudí na tlačovom oddelení. Za seba poviem, keď som bol premiér, som jedného (?), jedného človeka som prijal na tlačové oddelenie. Na magistráte v Bratislave 26. Ale potom si dajme fakt otázku, že či teda je fér naďalej živiť takéto ansámble ľudí z peňazí, ktoré patria tým rodinám. My si myslíme, že patria peniaze rodinám (Potlesk.). A poctivým samosprávam, poctivým primátorom, starostom, ktorí by sa mali kvôli prijatiu tohto zákona dostať do problémov, určite podáme pevnú pomocnú ruku rôznymi spôsobmi, či otvorením, alebo umožnením čerpať rezervný fond aj na iné ako kapitálové výdavky, či pôžičkami, ktoré budú s oddlženou splatnosťou, bezúročnými do budúcna, ktoré tiež budú môcť použiť na prefinancovanie. Takisto sa zamýšľame nad tým, či je možné technicky urobiť, že by sme predsunuli niektoré podielové dane z budúcna na obdobie, kedy budú potrebné v priebehu budúceho roku, kedy vieme, že nárast cien energií bude vyšší. Sme otvorení hľadať rôzne možnosti a platí to, čo som povedal, nenecháme samosprávu, ktorá by kvôli extrémnemu nárastu cien energií mala prísť do problémov, v nejakom štichu. Takže nemáme sa za čo hanbiť. Nech akokoľvek vytvorili atmosféru tí ľudia, ktorí hrajú proti a kopú proti rodinám, či v médiách, alebo medzi ľuďmi, tak my môžme byť hrdí a postupne sa tá pravda ukáže. Som presvedčený, že dnes po tom masírovaní médií, po tom masírovaní od nášho koaličného partnera a po masírovaní cez videjká hrdinov z Republiky, v úvodzovkách som povedal, samozrejme, že ľudia na ulici sú presvedčení, možno 80 %, že my dnešným hlasovaním ideme ublížiť. Oni normálne uverili tým bludom, že ideme chudobných okradnúť, bohatým ideme dať, ale to berme ako našu výhodu. Lebo my krásne pri každom jednom tom človeku budeme môcť dokázať, a ten človek najneskôr od 1. januára to zistí na vlastnej peňaženke, že sa nechali oklamať či Mazurekom a podobnými krikľúňmi, ktorí tu vykrikovali, či ľuďmi z SaS, alebo ďalšími protirodinnými bojovníkmi či v tejto sále, alebo v médiách. Nemáme sa za čo hanbiť a ľudia, keď v skutočnosti zistia, ako obrovsky sme im dnes hlasovaním pomohli, alebo vy ako ste im obrovsky hlasovaním pomohli, tak budú vám nakoniec ďakovať. A preto verím, že na konci pravda zvíťazí, a pevne verím, že dnešným hlasovaním slovenské rodiny konečne takisto zvíťazia a budú zaujímať v tejto spoločnosti post, ktorý si zaslúžia. Ďakujem vám veľmi pekne za podporu doterajšiu aj v tom finálnom boji, ktorý ideme teraz zviesť. Ďakujem veľmi pekne, klobúk dole. (Potlesk.)